  Туспуктэм: Руслан Нуриахметов Майя Бывальцева Дэри ёросысь Хохряки гуртын 1 сюрс 25 интылы чаклам школаез кун но ужбергатон чотын пуктозы. Удмуртиысь дышетонъя но тодосъя министерство но Сбербанклэн ёзэтэз лэсьтӥськон сярысь концессионной тупанкыл юнматӥзы. Со сярысь элькун тӧролэн но кивалтэтлэн пресс-службазы ивортӥз. Хохряки туж ӝог будӥсь гурт. Школалэн юртэз 2006-тӥ арын пуктэмын, но али отчы чакламлэсь ньыль поллы тросгес пиналъёс ветло, соин ик выль школа пуктыны пумкылъян кутэмын вал, пусйиз дышетонъя но тодосъя министр Светлана Болотникова. « Ужпумез быдэстон понна ми концессиез бырйим, со коньдэтысь огполскын тыриськонэз шӧдскымон кулэстыны луонлык сётоз » Светлана Болотникова, Удмуртиысь дышетонъя но тодосъя министр Лэсьтӥськон оглом 1 миллиард 900 миллион манет усёз, федерал коньдэтысь 800 миллион манет висъялозы. Школалэсь выль юртсэ 2024-тӥ арлэн кыкетӥ палараз уже кутозы. Удмуртиын школаез концессионной тупанкылъя нырысьсэ пуктозы. Россиын сыӵе амалэн 71 школа ӝутэмын луоз. Нырысетӥосыз 15 дышетсконниос пиналъёс понна туэ 1-тӥ куарусёнэ усьтӥськозы ни. Тодэ вайытом, выль школаос Дэри ёросысь Ягул черкогуртын но Пыӵанка гуртын, Ижкарысь Столичной микрорайонын пукто, Воткакарысь Южный посёлок микрорайонын лэсьтӥськонэз йылпумъязы ни. Тегъёс: лэсьтӥськон школаос Дэри  